o uporabi Uredbe (ES) št. 1049/2001 o dostopu javnosti do dokumentov Evropskega parlamenta, Sveta in Komisije v letu 2015

Učinkovito uresničevanje pravice javnosti do dostopa do dokumentov institucij EU je eden od načinov, s katerimi želi EU povečati preglednost in odgovornost do državljanov.

Komisija je bila v letu 2015 še naprej močno zavezana k večji preglednosti na več načinov.

Do konca decembra 2015 so bile objavljene informacije o več kot 7 000 dvostranskih srečanjih med komisarji, člani kabineta in generalnimi direktorji ter zastopniki interesov. To omogoča državljanom in interesnim skupinam, da so seznanjeni o tem, kdo se sestaja s Komisijo in o čem razpravljajo.

Nova, izboljšana različica registra za preglednost se je začela uporabljati januarja 2015. Odločitev Komisije, da se komisarji, člani kabineta in generalni direktorji sestajajo le z zastopniki interesov, ki so vključeni v register za preglednost, je znatno povečala prepoznavnost subjektov, ki si prizadevajo vplivati na oblikovanje in izvajanje politike na ravni EU. Register še naprej stalno raste in trenutno vsebuje več kot 9 300 vnosov, od januarja 2015 pa je bilo vključenih več kot 3 600 novih registracijskih zavezancev.

V drugi polovici leta 2015 je Komisija izvedla tudi dobršen del svoje agende za boljše pravno urejanje, predstavljene maja 2015, da se tako zagotovi čim bolj učinkovit in pregleden način doseganja ciljev politik EU. Medinstitucionalni sporazum o boljši pripravi zakonodaje, ki ga je Komisija predlagala lansko leto in je bil sprejet pred kratkim, odraža skupno zavezanost Evropskega parlamenta, Sveta in Komisije za izboljšanje preglednosti v celotnem ciklu evropskega odločanja. Komisija je prav tako vzpostavila nove mehanizme za povratne informacije deležnikov v zgodnjih fazah priprave predloga, in sicer z objavo časovnih načrtov in začetnih ocen učinka.

Komisija je spoštovala svojo zavezo, sprejeto novembra 2014, da bo povečala preglednost pogajanj o čezatlantskem partnerstvu za trgovino in naložbe (TTIP) z Združenimi državami Amerike. Od januarja 2015 objavlja in redno posodablja seznam dokumentov TTIP ter objavlja več pogajalskih besedil in podrobnih poročil o pogajalskih krogih.

V okviru tega širšega programa preglednosti pravica do dostopa do dokumentov, določena v členu 15(3) Pogodbe o delovanju Evropske unije in Uredbe št. 1049/2001, ostaja eden glavnih temeljev pristopa Komisije k preglednosti. S tem se dopolnjuje Komisijino proaktivno vzporedno objavljanje obširnih informacij in dokumentov na njenih različnih spletnih straneh.

To poročilo, pripravljeno na podlagi člena 17(1) Uredbe (ES) št. 1049/2001 o dostopu javnosti do dokumentov Evropskega parlamenta, Sveta in Komisije, zajema podatke o tem, kako je Komisija uporabljala pravila o dostopu do dokumentov v letu 2015. Vključuje podatke o številu zahtev za dostop in stopnjo razkritja ter temelji na statističnih podatkih, ki so povzeti v prilogi.

Statistični podatki kažejo število prošenj in odgovorov in ne števila zahtevanih ali objavljenih dokumentov, ki so bili znatno številnejši. Dejansko se prošnje lahko nanašajo na posamezne dokumente, vendar se pogosteje nanašajo na številne dokumente ali celotne spise o določenem področju ali postopku.

Iz teh statističnih podatkov je takoj razvidno, kako pomemben del politike preglednosti Komisije je pravica do dostopa do dokumentov, saj so bili zahtevani dokumenti v celoti ali delno razkriti v 84 % primerov v začetni fazi, v potrdilni fazi pa je bil širši ali celo celotni dostop odobren v 41 % primerov.

1.Registri in spletišča

1.1.V letu 2015 je bilo v register dokumentov Komisije vključenih 18 945 novih dokumentov (glej preglednico 1 v prilogi).

1.2.V letu 2015 so bile v javnem registru Komisije zajete naslednje kategorije dokumentov: serije COM, SEC, C, JOIN, SWD, OJ in PV. Komisija v letu 2015 ni pripravila ali prejela nobenega dokumenta občutljive narave, ki bi spadal v katero od teh kategorij.

1.3.V spodnji preglednici so statistični podatki za leto 2015 o iskanju informacij na spletišču „Dostop do dokumentov“, ki je na voljo na spletnem mestu EUROPA.





Enkratni obiskovalci Obiski Št. obiskanih strani Skupaj 15 525 18 939 23 324 Mesečno povprečje 1 294 1 578 1 944

2.Sodelovanje z drugimi institucijami, za katere velja Uredba

Tri institucije (Evropski parlament, Svet in Komisija) so se redno strokovno sestajale na upravni ravni, da bi si izmenjale izkušnje, razvile dobre prakse in zagotovile dosledno uporabo Uredbe.

3.Analiza prošenj za dostop

3.1.Leta 2015 se je pritok zahtev za dostop do dokumentov v začetni fazi povečal za več kot 8 % (6 752 prošenj v letu 2015 v primerjavi s 6 227 v letu 2014). Povečalo se je tudi število začetnih odgovorov na podlagi Uredbe 1049/2001, in sicer s 5 637 v letu 2014 na 5 819 v letu 2015 (glej preglednico 2 v prilogi).